b'\n_START_ARTICLE_\nOtto von Krusenstern\n_START_SECTION_\nElulugu\n_START_PARAGRAPH_\nOtto von Krusenstern s\xc3\xbcndis Klooga m\xc3\xb5isniku kindralmajor Axel von Krusensterni (1851\xe2\x80\x931913) ning vabapreili Marie von Taube (1857\xe2\x80\x931880) pojana. Tema vend Konstantin von Krusenstern (\xd0\x9a\xd0\xbe\xd0\xbd\xd1\x81\xd1\x82\xd0\xb0\xd0\xbd\xd1\x82\xd0\xb8\xd0\xbd \xd0\x90\xd0\xba\xd1\x81\xd0\xb5\xd0\xbb\xd0\xb5\xd0\xb2\xd0\xb8\xd1\x87 \xd1\x84\xd0\xbe\xd0\xbd \xd0\x9a\xd1\x80\xd1\x83\xd0\xb7\xd0\xb5\xd0\xbd\xd1\x88\xd1\x82\xd0\xb5\xd1\x80\xd0\xbd; s\xc3\xbcndinud 1883) oli samuti Venemaa s\xc3\xb5jav\xc3\xa4elane._NEWLINE_Otto von Krusenstern asus \xc3\xb5ppima Paa\xc5\xbeikorpusesse. Tegevteenistusse asus ta 1. septembril 1897. Paa\xc5\xbeikorpuse l\xc3\xb5petas ta 9. augustil 1899 korneti auastmes ning suunati teenima Ratsav\xc3\xa4egrenaderide ihukaitsepolku. 9. augustil 1903 \xc3\xbclendati ta porut\xc5\xa1ikuks. 1905. aastal l\xc3\xb5petas Otto von Krusenstern Nikolai Kindralstaabi Akadeemia 1. j\xc3\xa4rgu tulemustega. Samal aastal \xc3\xbclendati ta staabikapteniks ja 28. mail nimetati kindralstaabi kapteniks. 1906. aastal l\xc3\xb5petas ta Ohvitseride ratsav\xc3\xa4ekooli \xc3\xbcheaastased kursused. Kohustusliku teenistusaja riviteenistuses l\xc3\xa4bis Ratsav\xc3\xa4egrenaderide ihukaitsepolgus (2. november 1906 \xe2\x80\x93 2. november 1908)._NEWLINE_Teenistust Kindralstaabis alustas Otto von Krustenstern 1. kaardiv\xc3\xa4e ratsadiviisi vanemadjutandina (26. november 1908 \xe2\x80\x93 14. august 1913). 6. detsembril 1911 \xc3\xbclendati Krusenstern alampolkovnikuks. 14. august 1913 \xe2\x80\x93 19. jaanuar 1914 oli ta 50. jalav\xc3\xa4ediviisi staabi vanemadjutant, misj\xc3\xa4rel oli Peterburi s\xc3\xb5jav\xc3\xa4eringkonna ja Kaardiv\xc3\xa4e v\xc3\xa4gede staabi juures staabi k\xc3\xa4sundusohvitser._NEWLINE_Osales Esimeses maailmas\xc3\xb5jas ning \xc3\xbclendati 6. detsembril 1914 polkovnikuks. Oli 11. ratsav\xc3\xa4ediviisi staabi\xc3\xbclema kohuset\xc3\xa4itja._NEWLINE_Alates 24. detsembrist 1915 oli Krusenstern Kindralstaabi \xc3\xbclema k\xc3\xa4sutuses ning alates 21. detsembrist 1916 Soome Suurv\xc3\xbcrstiriigis asuva Suomenlinna kindluse staabi\xc3\xbclem._NEWLINE_1918. aastal p\xc3\xa4rast oktoobrirevolutsiooni ja Soome kodus\xc3\xb5ja algust saabus Helsingist Eestisse ja asus elama Tallinnasse._NEWLINE_1919. aasta aprilli l\xc3\xb5pul Eesti kaitsev\xc3\xa4e \xc3\xbclemjuhtaja Johan Laidoneri k\xc3\xa4skkirjaga m\xc3\xa4\xc3\xa4rati P\xc3\xb5hjakorpuse staabi\xc3\xbclemaks, senise P\xc3\xb5hjakorpuse staabi\xc3\xbclema kohuset\xc3\xa4itja Aleksei Vandami asemele (kes keeldus avalikult tunnustamast Eesti iseseisvust)._NEWLINE_P\xc3\xb5hjakorpuses teenis \xc3\xbclemkortermeistrina (\xd0\xbe\xd0\xb1\xd0\xb5\xd1\x80-\xd0\xba\xd0\xb2\xd0\xb0\xd1\x80\xd1\x82\xd0\xb8\xd1\x80\xd0\xbc\xd0\xb5\xd0\xb9\xd1\x81\xd1\x82\xd0\xb5\xd1\x80); alates aprillist 1919 P\xc3\xb5hjakorpuse staabi\xc3\xbclem, 25. maist 1919 P\xc3\xb5hjakorpuse tagala\xc3\xbclem, alates 31. augustist 1919. aastal Loode-Venemaa valitsuse s\xc3\xb5jaministri (Nikolai Judenit\xc5\xa1) kantselei\xc3\xbclem, alates 3. detsembrist 1919 Loodearmee staabi reservis. \xc3\x9clendati 25. mail 1919 kindralmajoriks._NEWLINE_P\xc3\xa4rast kindral Nikolai Judenit\xc5\xa1i v\xc3\xa4ljaastumist Loode-Venemaa valitsusest 3. detsembril 1919, viidi Otto von Krustenstern \xc3\xbcle reservi. P\xc3\xa4rast Tartu rahulepingu s\xc3\xb5lmimist ja Loodearmee laialisaatmist j\xc3\xa4i Otto von Krustenstern elama Eestisse, kust ta aga 1930. aastail s\xc3\xb5itis Brasiiliasse, kus ka 1935 Sao Paulos suri.\n_START_SECTION_\nPerekond\n_START_PARAGRAPH_\nFriedrich Otto Axel von Krustenstern abiellus 1918. aastal Anna Pauline Alexandra von Gr\xc3\xbcnewaldtiga. Abielust s\xc3\xbcndis 1923. aastal poeg Otto Axel Theodor Pankratius von Krustenstern.'